Ukraina Navalniy zaharlangani sababli Rossiyaga qarshi sanksiyalar talab qilmoqda

Ukraina Tashqi ishlar vazirligi siyosatchi Aleksey Navalniyning zaharlanishini “Kremlning muxolif siyosatchini g‘ayriinsoniy jazolashi” deb atadi va voqeaga “tegishli ravishda” chora ko‘rishga chaqirdi. Bu haqda Meduza xabar bermoqda.

“Sivilizatsiyali dunyoning faqat bir dadil pozitsiyasi va qat’iy qoralashi, shu jumladan sanksiyalar Rossiya hukumatini jinoyatlar sodir etishni to‘xtatishga majbur qilishi mumkin...”, — deyiladi Ukraina TIV bayonotida.
2-sentabr kuni Germaniya hukumati Navalniy Rossiyada “Novichok”ga o‘xshash modda bilan zaharlanganini ma’lum qilgan. Siyosatchi davolanayotgan “Sharite” klinikasi shifokorlarining so‘roviga binoan o‘tkazilgan testlar natijalaridan shunday xulosaga kelingan.
Germaniya kansleri Angela Merkel Rossiya hukumati Navalniy zaharlanishi bilan bog‘liq “jiddiy savollarga” javob berishi kerakligini aytdi. Muxolif siyosatchiga qilingan suiqasd Buyuk Britaniya, AQSh va Fransiyani ham g‘azablantirdi. London Navalniyga nisbatan kimyoviy qurol qo‘llanilishini “ablahona” ish deb atadi. Vashington aybdorlarga nisbatan moliyaviy cheklovlar qo‘llashga va’da berdi. Fransiya Navalniyning zaharlanishini “ajablanarli va mas’uliyatsizlik” deb atagan.
Yevropa komissiyasi rahbari Ursula fon der Lyaen va Yevropa Ittifoqi diplomatiyasi yetakchisi Jozep Borrel aybdorlarni javobgarlikka tortishga chaqirgan. NATO bosh kotibi Yens Stoltenberg esa javob reaksiyasi borasida alyans a’zolari bilan muhokama boshlanganini bildirgan.
Rossiya TIV esa Germaniya hukumatining da’volari dalillar bilan tasdiqlanmaganligini aytdi va Navalniy bilan sodir bo‘lgan voqealar to‘g‘risida ma’lumot berishni istamaganligi uchun Berlinni tanqid qildi.
Eslatib o‘tamiz, Aleksey Navalniy 20-avgustdan buyon koma holatida. Uning ahvoli Tomsk—Moskva yo‘nalishi bo‘yicha uchayotgan reys vaqtida og‘irlashib qolgan, samolyot favqulodda Omskka qo‘ngandi. Komadagi dastlabki ikki kunni siyosatchi Rossiyaning Omsk shahridagi klinikada o‘tkazdi, shundan so‘ng u Berlinga olib ketildi. Siyosatchining safdoshlari hodisaning boshidan buyon uning zaharlanganini aytib kelmoqda. Ularning gumon qilishicha, rossiyalik shifokorlar siyosatchining organizmida zahar izini topish qiyin bo‘lishi uchun uni ataylab klinikada ushlab turgan va ketishiga ruxsat bermagan bo‘lishi mumkin.
“Sharite” klinikasi shifokorlari Navalniy yetib kelganidan keyin ikki kun o‘tib uning xolinesteraza ingibitorlari guruhidan bo‘lgan modda bilan zaharlanganini ma’lum qilgan.
 “‘Novichok’ — bu Putin”. Leonid Volkov Aleksay Navalniyning zaharlanishi haqida